
Szent Karitina vértanúnő és
Énekszerző Romanosz szentéletű atya emléke.
A vasárnap esti alkonyati zsolozsmán
„Uram, tehozzád...” után
4. hang. Minta: Mint a vértanúk...
„Öröm” rejlik a te nevedben, * s örömmel jutottál el a mennyei menyegzős hajlékba, * hogy elnyerd, ami után vágyódtál, * mert erős lélekkel viselted el a rendkívül fájdalmas kínvallatást, * a te körmeid és fogaid kitépését, * Szent Karitina bajnoknő, *’ sok harcot harcolt, szűz vértanúnő!
Az oroszlánok állkapcsát összetörted, * és elviselted, hogy állkapcsok morzsoljanak föl, * sok harcot megharcolt! * Erős lélekkel eltűrted, hogy körmeidet kitépjék, * és te tövestől kiszaggattad a csalárdság kevélységét. * Tenger mélyébe vetettek * de te a harcias ellenség aljasságát *’ a víz alá juttattad.
A te boldog halálod után, * mikor a tenger elnyelt, * atyád onnan kihalászott, ó dicsőséges, * és megdöbbenve fölkiáltott: * Hogyan juttattak el a szent vértanúság kínjai, * ekkora kegyhez, drága szent leányom! * Neveddel jelzett hivatásodat biztossá tetted, *’ miként azt a kegyelem előre megmutatta!
1. hang. Minta: A mennyei rendeknek...
Az éneklő, a muzsikus, a tücsök, a Szentlélek lantja, * az Egyház szent énekeinek fuvolája * mindnyájunkra hagyta az ő kedves, szent énekeit, *’ és velük megörvendezteti az Istenben bölcseket.
A tündöklő, világító szövétnek, * a szépen zengő citera, a Szentlélek világos szavainak húrja * érthetően énekel és megtanítja a földkerekséget, * hogy szüntelen szent énekkel *’ dicsőítse az istenség egy világosságát.
Istenben boldog Romanosz atya! * Te a mindenség Uralkodójának színe előtt állsz * és bátran eléje járulhatsz, * add, hogy mi, akik magasztalásoddal * ünnepeljük meg tündöklő emlékedet, *’ megszabaduljunk a veszedelmektől és a kísértésektől!
Dicsőség... most és... 4. hang. Minta: Mint a vértanúk...
Te vagy a mi üdvösségünk viharmentes révpartja, Szeplőtelen! * Te vagy a mi csendes nyugalmunk, Isten Jegyese! * Az élet bajainak és rettenetes kísértéseinek tengerén hevesen hányódunk, * tehozzád menekülünk mindnyájan és kiáltjuk: *’ Légy mindörökké a te szolgáid oltalmazója!
Előverses sztihirák
2. hang
Ellened vétettem, Üdvözítő Krisztus, * mint a tékozló fiú, * megtérésemben fogadj el, Atyám, engem, *’ és könyörülj rajtam, Isten!
A vámszedő szavával kiáltok hozzád, * Krisztus, Üdvözítőm: * tisztíts meg engem is hozzá hasonlóan, *’ és könyörülj rajtam, Isten!
A földi gyönyörökre nem vágyó vértanúk * a mennyei javakra lettek méltókká * és angyalok társaivá lettek. * Az ő imádságaik által, *’ Urunk, könyörülj rajtunk és üdvözíts minket!
Dicsőség... most és... 
Üdvözlégy, Istenszülő Mária, * leronthatatlan s mindenekfelett szent templom, * mint a próféta kiáltja: * Szent a te hajlékod, *’ és csodálatos az igazságban.
.Tropár(ok)
4. hang. Minta: Elcsodálkozott József…
A te báránykád, Karitina * fennszóval kiált föl hozzád, Jézusom: * „Téged sóvároglak, Jegyesem, * téged keresve harcolok; * keresztre feszíttetem * és eltemetkezem veled a te keresztséged által; * szenvedek érted, hogy veled uralkodhassam, * meghalok érted, hogy benned éljek! * Fogadj el tehát szeplőtelen áldozat gyanánt, * ki szeretettel áldozom föl magamat tenéked!” * Az ő könyörgései által *’ üdvözítsd a mi lelkünket, mint irgalmas!
Dicsőség... 8. hang
Tebenned, ó szent atyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet, mint mulandót, megvessük, * és mindenben a halhatatlan lélek javára fáradozzunk. *’ Ezért mostan az angyalokkal örvendez a te lelked, Szent Romanosz atya!
Most és... 
Üdvözlégy, ki angyal köszöntése által * a világ örömét fogadtad méhedbe, * üdvözlégy, ki Teremtődet és Uradat szülted, *’ üdvözlégy, ki Isten anyjává lehetni méltónak találtattál!
